**Ploaia**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din labirintul vechii mele firi,

În fiecare zi mă strigă ploaia,

De mă-npresoară-n valuri amintiri

Când vântul trist şi rece-ntoarce foaia.

În ritmul muzicii lui Aznavour,

Eu îmi păzesc iubirea de eresuri;

Dansez cu ea prin stropii de azur

Şi mă strecor în scurte înţelesuri.

De câte ori îi spun că o iubesc

În mine simt cum creşte vâlvătaia;

O cred şi lacrimile-i dăruiesc,

De am ajuns să-mi părăsesc odaia.

Aş vrea să-mi cearnă ploaia-n anotimp

De nu-mi va stinge visul în răstimp.